A KÖZSZOLGÁLATI TÖRVÉNYSZÉK VÉGZÉSE (második tanács)
2008. június 26.
F‑136/07. sz. ügy
Bart Nijs
kontra
az Európai Közösségek Számvevőszéke
„Közszolgálat – Tisztviselők – Előzetes panasz – Hiány – Keresetindítási határidő – Elkésettség – Nyilvánvaló elfogadhatatlanság”
Tárgy: Az EK 236. cikk és az EA 152. cikk alapján benyújtott kereset, amelyben B. Nijs egyrészt a kinevezésre jogosult hatóság 2007.
szeptember 5‑i, a felperest az AD 10 besorolási fokozat 6. fizetési fokozatából az AD 9 besorolási fokozat 5. fizetési fokozatába
visszaminősítő határozatának megsemmisítését, továbbá az ehhez kapcsolódó és ezt követő határozatok, többek között a felperes
felfüggesztéséről szóló 2006. szeptember 26‑i határozat, a felperessel szemben igazgatási vizsgálat megindításáról szóló 2007.
szeptember 27‑i határozat, a felperesnek a 2007. évben az AD 11 besorolási fokozatba történő előléptetésének mellőzéséről
szóló határozat, valamint a Számvevőszék főtitkára megbízatásának 2007. július 1‑jétől számított hatéves időtartamra történő
meghosszabbításáról szóló 2007. március 8‑i számvevőszéki határozat megsemmisítését, másrészt a felperes állítólagos nem vagyoni
és vagyoni kárának megtérítését kéri.
Határozat: A Közszolgálati Törvényszék a keresetet – mint nyilvánvalóan elfogadhatatlant – elutasítja. A Közszolgálati Törvényszék a
felperest kötelezi az összes költség viselésére.
Összefoglaló
Eljárás – Keresetlevél – Alaki követelmények
(A Közszolgálati Törvényszék eljárási szabályzata, 35. cikk, 1. §, d) pont)
Nyilvánvalóan elfogadhatatlan a tisztviselő azon keresete, amely nem határozza meg pontosan a megtámadott aktusokat, és ezáltal
nem tesz eleget a Közszolgálati Törvényszék eljárási szabályzata 35. cikke 1. §‑ának d) pontjában előírt követelményeknek.
(lásd a 24. pontot)
Hivatkozás:
az Elsőfokú Bíróság T‑72/92. sz., Benzler kontra Bizottság ügyben 1993. március 24‑én hozott végzésének (EBHT 1993., II‑347. o.)
16., 18. és 19. pontja.